જોકે 2006માં બંધારણમાં એક સુધારો દાખલ કરાયો, તેમાં આર્થિક બાબતોમાં નીતિ તૈયાર કરવાની વધુ સ્વતંત્રતા કેટેલોનિયા રાજ્ય સરકારને અપાઈ હતી. આ સુધારામાં એક શબ્દ મહત્ત્વનો બન્યો. તેમાં એવું લખાયું કે એક રાષ્ટ્રની જેમ કેટેલોનિયા પોતાની આર્થિક નીતિ તૈયાર કરી શકે, પણ તેની સામે વાંધો ઉઠાવાયો એટલે સ્પેનની બંધારણીય અદાલતે 2010માં આ સુધારો રદ કર્યો. ફરી એકવાર કેટેલોનિયામાં અસંતોષ ઊભો થયો. બીજીબાજુ કેન્દ્ર સરકાર દ્વારા થતી ફંડની ફાળવણી ઓછી છે તેવી ફરિયાદ તો ઊભી જ હતી. તેથી 2014ના નવેમ્બરમાં બિનસત્તાવાર જનમત લેવાયો. જનમતમાં 80 ટકા લોકોએ કહ્યું કે સ્પેનથી છૂટાં થઈ જાવ. ત્યારથી ઉકળવા લાગેલા અસંતોષના ચરૂમાં આખરે 27 ઓક્ટોબરે કેટેલોનિયાની ધારાસભાએ સ્વતંત્રતાની જાહેરાત કરી દીધી.